Vermeende plaasaanvaller wat met kapmes aanval agter traliesDie polisie het ses gesteelde vuurwapens gevind. (Foto: SA Polisie) ŉ Vermeende plaasaanvaller wat ŉ boer van Leeudoringstad in Noordwes met ŉ kapmes aangeval het, is agter tralies. Joseph Bernard Kulelaphi (50) word daarvan beskuldig dat hy saam met nog ŉ makker die 77-jarige boer op 12 Junie omstreeks 19:30 in die boer se huis oorrompel het. Die bejaarde boer is met ŉ kapmes op die kop geslaan en vasgebind nadat die aanvallers ŉ deur oopgebreek het, het kol. Adéle Myburgh, polisiewoordvoerder in Noordwes, gesê. Die verdagtes het ses vuurwapens uit ŉ kluis asook ŉ selfoon gesteel. Hulle het daarna met die boer se Mercedes-Benz gevlug. Die boer het hom losgewikkel en die polisie ontbied. Hy is met ernstige hoofbeserings in ŉ hospitaal opgeneem en sy voertuig is ŉ paar uur later verlate op die Leeudoringstad-Orkney-pad gevind. Volgens Myburgh is Kulelaphi kort ná die aanval geïdentifiseer. Hy is Woensdag by sy huis op ŉ plaas in die Leeudoringstad-omgewing in hegtenis geneem. “Al ses gesteelde vuurwapens is gevind. Die polisie het ook ŉ .38 Special-rewolwer, waarvan die reeksnommer verwyder is, gevind,” het sy gesê. Die polisie het ook beslag gelê op ‘n .38 Special-rewolwer waarvan die reeksnommer verwyder is. (Foto: SA Polisie) Kulelaphi het Vrydag in die hof verskyn en bly in aanhouding. Daar was die afgelope ruk ŉ vlaag plaasaanvalle wat tot hernieude kommer oor die veiligheid van inwoners van landelike gebiede gelei het. Maroela Media het vroeër berig gewapende rowers het die afgelope week op twee plase in die Polokwane-omgewing toegeslaan. In een van die voorvalle is twee kinders gewond. In die Onderstepoort-omgewing in Gauteng is ŉ 73-jarige man Donderdag ook aangeval en met ŉ stomp voorwerp aangerand. Hy is van ŉ televisiestel en ander items beroof. In ŉ afsonderlike voorval in dieselfde gebied is ŉ 18-jarige seun gewond toe aanvallers deur ŉ venster op hom geskiet het. Volgens AfriForum is ŉ 66-jarige vrou ook vroeër vandeesmaand op ŉ plaas by Vanwyksvlei in die Noord-Kaap deur twee mans aangeval wat haar met ŉ klip teen die kop geslaan het. Sy is van sigarette, alkohol en kontant beroof.